《慈恩寺枸杞》
宋代·李复

枸杞始甚微，短枝如棘生。
今兹七十年，巨干何忻荣。
偶以遗樵薪，遂有嘉树名。
雨露养秋实，错落丹乳明。
细蔓如牵牛，半枯犹络索。
晚叶已老硬，不堪芼吾羹。
根大多灵异，岁久精气成。
为取入刀圭，颓颠扫霜茎。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。